Argument f’ħanut tax-xorb li jinsab fi Triq Hal-Qormi, il-Ħamrun, wassal biex raġel sofra ġrieħi serji f’idu. Minn tagħrif li kiseb tvm.com.mt minn fuq il-post jirriżulta li l-argument inqala’ għal ħabta tal-erba u nofs ta’ waranofsinhar. Għalkemm mhux magħruf x’wassal għal dan l-argument, nifhmu li l-Pulizija qed iżżomm persuna għal aktar investigazzjonijiet. Jidher li waqt dan l-argument, ir-raġel ta daqqa ta’ ponn fuq l-armatura tal-ħġieġ tal-istess ħanut, bil-konsegwenza li din infaqgħet f’idu. Fuq il-post issejħu l-Pulizija tar-Rapid Intervention Unit li sabu lir-raġel mixħut għal tulu fl-art fid-dahla ta’ kerrejja, biswit il-ħanut f’għadira demm. Minnufih issejħet ambulanza, li wara li ngħata l-ewwel għajnuna medika fuq il-post, ir-raġel ittieħed l-isptar Mater Dei għal kura. It-triq ingħalqet għat-traffiku sakemm saru l-investigazzjonijiet mill-Pulizija mill-Għassa tal-Ħamrun.